MINISTERUL SĂNĂTĂŢII

DIRECŢIA DE ASISTENŢĂ MEDICALĂ

       APROB,

     MINISTRUL SĂNĂTĂŢII
CSEKE ATTILA

REFERAT DE APROBARE
În conformitate cu prevederile art. 4 din Ordinului ministrului sănătăţii nr. 1408/2010 privind aprobarea criteriilor de clasificare a spitalelor în funcţie de competenţă, Ministerul Sănătăţii elaborează metodologia privind clasificarea spitalelor în funcţie de competenţă, precum şi criteriile minime obligatorii pentru clasificarea spitalelor în categoriile de clasificare, care se aprobă prin ordin al ministrului sănătăţii.
Urmând recomandările Băncii Mondiale, propunem clasificarea spitalelor în 5 categorii:

- spitale de categoria V: nivel de competenţă limitat – spitale care asigură, după caz, următoarele servicii medicale: servicii medicale pentru îngrijirea bolnavilor cronici, servicii medicale într-o singură specialitate sau servicii paleative;

- spitale de categoria IV: nivel de competenţă bazal - spitale care deservesc populaţia pe o rază administrativ-teritorială limitată, pentru afecţiuni cu grad mic de complexitate;

- spitale de categoria III: nivel de competenţă mediu - spitale care deservesc populaţia judeţului din aria administrativ-teritorială unde îşi are sediul şi, doar prin excepţie, din judeţele limitrofe, pentru afecţiuni cu grad mediu de complexitate; 

- spitale de categoria II (cu subcategoria II M pentru unităţile monoprofil) : nivel de competenţă înalt – spitale care deservesc populaţia judeţului din aria sa administrativ-teritorială, precum şi din judeţele limitrofe, cu nivel înalt de dotare şi încadrare resurse umane şi  care asigură furnizarea serviciilor medicale cu grad mare de complexitate;

- spitale de categoria I (cu subcategoria I M pentru unităţile monoprofil): nivel de competenţă foarte înalt – spitale care asigură asistenţa medicală la nivel regional, deservind populaţia judeţului din aria sa administrativ-teritorială, precum şi alte judeţe, cu cel mai înalt nivel de dotare şi încadrare cu resurse umane şi care asigură furnizarea serviciilor medicale cu grad de complexitate foarte înalt.
Pentru păstrarea funcţionalităţii sistemului naţional de urgenţă, se va utiliza în continuare  clasificarea spitalelor de urgenţă prevăzută prin Ordinul ministrului sănătăţii nr. 1764/2006.   

Avantajele adoptării acestei clasificări simple sunt:

-
completarea finanţării existente cu ajustarea finanţării pe unele domenii, pe nivele de competenţă şi de performanţă (de exemplu: bolnavul transferat/internat direct în secţia ATI), păstrând însă metodologia unică naţională de finanţare (TCP unic la nivel naţional)

-
scăderea costurilor de tratament prin evitarea internării la nivele inferioare de asistenţă spitalicească a pacienţilor cu patologii complexe, care nu pot fi rezolvaţi la acel nivel

-
creşterea eficienţei funcţionării spitalelor prin evitarea suprapunerilor şi paralelismelor cu alte unităţi spitaliceşti 

-
asigurarea accesului echitabil al cetăţenilor la serviciile medicale 

-
clarificarea opţiunilor Ministerului Sănătăţii referitoare la investiţii şi la dotarea cu echipamente medicale precum şi a finanţării instituţiilor spitaliceşti în relaţia cu CNAS

-
crearea premizei unui sistem de atribuire transparentă a fondurilor de dezvoltare existente, prin cerere de finanţare tipizată, la care pot fi invitate diferite categorii de spitale conform posibilităţilor şi necesităţilor de dezvoltare la nivel naţional.

-
identificarea serviciilor neclasificabile, nefinanţabile din fondurile CNAS

Clasificarea pe baza acestei metodologii va fi utilizată pentru stabilirea protocoalelor de transfer interspitalicesc pentru cazurile necritice, pentru planificarea dezvoltării reţelei spitaliceşti în concordanţă cu necesităţile populaţiei, pentru elaborarea propunerilor de modelare a finanţării suplimentare a spitalelor, pe nivele de competenţă şi performanţă, şi pentru planificarea achiziţiilor de aparatură medicală.
Din considerentele de mai sus, a fost intocmit prezentul proiect de ordin privind aprobarea metodologiei şi criteriilor minime obligatorii pentru clasificarea spitalelor în funcţie de competenţă, pe care il supunem spre aprobare.

